
1. A rendezvény célja
A „Radon in water” wokshop célja az volt, hogy ismertesse a 2013/53 EURATOM irányelv hatályba lépése óta milyen eredmények születtek a felszínalatti vizek természetes radioaktivitásának méréséből. A worshopot a European Commission’s Joint Research Centrében rendezték meg, ahol azok a szakemberek dolgoznak, akik az európai nagy laborok közötti összeméréseket lebonyolították. A workshop keretén belül többek között ennek eredményei, az eredményekből levonható tapasztalatok és az eddigi tapasztalatok alapján a jövőbeli trendek kialakítása volt a cél.
2. Elvégzett tevékenység
A workshopon témavezetőmmel vettem részt, aki meghívott előadóként tartott előadást „Hydrogeological patterns as predictors of natural radioactivity of drinking water derived from groundwater” címmel. Az előadásban az elmúlt néhány év kutatási tapasztalatait gyűjtöttük össze a felszínalatti vizek természetes radioaktivitásának témakörén belül. A megközelítésünk újszerűnek mondható, mivel hidrogeológusként a természetes radioaktivitás kialakulásának okait is fel tudjuk tárni a felszínalatti vizek áramlási rendszer szemléletében. A nemzetközi összemérés, ami az ivóvizek összes-alfa és összes-béta aktivitáskoncentrációjának mérésére összpontosult, azt az eredményt hozta, hogy a módszer nagy bizonytalansággal terhelt, így a mérési eredményekben akár nagyságrendi különbségek is adódtak. Ezzel szemben azonban a nuklidspecifikus mérések sokkal pontosabb eredményeket hoznak, amit mi is alkalmazunk a kutatásaink során.
A workshopon elhangzott előadásokon keresztül betekintést nyerhettünk más országok törvényi hátterébe és az egyes kutatóintézmények infrastrukturális felépítésébe is. Sok előadást hallhattam a különböző mérési és mintavételezi eljárásokról is, ami szélesítette ezt az irányú tudásomat, illetve ezek alapján van lehetőség fejleszteni a hazai dolgokat.
A workshop kitűnő lehetőséget biztosított arra, hogy a már régóta használt módszereinket frissítsük és láthassuk az Európai Unió által elfogadott mintázási módszereket. Ennek köszönhetően a radon terepen való mintavételi módszerét frissítettük és az új módszert alkalmazzuk ezután a terepmunkáink során. Ezen felül lehetőségem nyílt a workshop keretén belül a Joint Research Center laboratóriumainak látogatására is, ahol hasonló eszközöket alkalmaznak, mint mi Magyarországon, így ezek használatával kapcsolatban is bővült a tudásom. 
Összességében a worshop nagyban hozzájárult szakmai fejlődésemhez, és az eddigi leghasznosabb workshopnak érzem.

